הירוקים האוסטרלים

הירוקים האוסטרלים (באנגלית: Australian Greens) היא מפלגת שמאל ירוקה אוסטרלית. נכון לשנת 2025, מפלגת הירוקים האוסטרלים היא המפלגה השלישית בגודלה באוסטרליה מבחינת קולות והרביעית בגודלה מבחינת הנציגים הנבחרים. לריסה ווטרס  מכהנת כמנהיגת המפלגה מאז הבחירות הפרלמנטריות באוסטרליה 2025 ומהרין פארוקי  מכהנת כסגנית המנהיגה.

המפלגה הוקמה בשנת 1992 מתוך איחוד של שמונה מפלגות מדינתיות וטריטוריאליות, ביניהן קבוצת טסמניה המאוחדת (UTG), אחת מהמפלגות הירוקות הוותיקות בעולם. בשנותיה הראשונות המפלגה הונהגה על ידי מקימיה בוב בראון  והיא פירמסה ארבעה ערכי יסוד אידאולוגיים: קיימות אקולוגית, צדק חברתי, דמוקרטיה שורשית (דמוקרטיה מלמטה למעלה) ושלום. מקורותיה של המפלגה היא בתנועה הסביבתית האוסטרלית ובתנועת פירוק הנשק הגרעיני האוסטרלית.

מפלגת הירוקים האוסטרלים חברה ברשת הירוקים הגלובליים , רשת בינלאומית של מפלגות ותנועות המקדמות את אמנת הירוקים הגלובלית . המפלגה מחזיקה 1/150 מושבים בבית הנבחרים האוסטרלי, 10/76 מושבים בסנאט האוסטרלי, 0/8 מושבים בממשלות המדינות והטריטוריות של אוסטרליה, 17/465 מושבים בבתים התחתונים של המדינות והטריטוריות של אוסטרליה ו-14/156 מושבים בבתים העליונים. בבחירות הפרלמנטריות באוסטרליה ב-2025, המפלגה הפסידה 3 מושבים בבית הנבחרים האוסטרלי, אך שמרה על כוחה בסנאט האוסטרלי.

 היסטוריה 
מקורותיה של מפלגת הירוקים האוסטרלית נעוצים בתנועה הסביבתית האוסטרלית שהתחילה את דרכה במפלגה קבוצת טסמניה המאוחדת, אחת מהמפלגות הירוקות הראשונות בעולם. היא מורכבת גם מאנשי תנועת פירוק הנשק הגרעיני במערב אוסטרליה ומפעילי שמאל תעשייתיים מניו סאות' ויילס. התארגנויות אלו שיתפו פעולה בהפגנות סביבתיות בשנות ה-80. דמויות מרכזיות במאבקים אלו היו בוב בראון וכריסטין מילן, שהתמודדו וזכו במושבים בפרלמנט של טסמניה ובהמשך הקימו את הירוקים הטסמנים.

מפלגת הירוקים האוסטרלים הוקמה באופן רשמי ב-1992 והיא איחדה פעילות של מספר התארגנויות ירוקות במשך כ-20 שנים. ב-1993 בראון פרש מהפרלמנט הטסמני וב-1996 הצטרף למפלגת הירוקים האוסטרלים.

המפלגה לא זכתה למושבים כלל מ-1993 עד 1998. בבחירות הפרלמנטריות באוסטרליה ב-1998 המפלגה זכתה במושב הראשון שלה בסנאט האוסטרלי ובבחירות הפרלמנטריות באוסטרליה ב-2010 המפלגה זכתה במושב אחד והראשון שלה בבית הנבחרים האוסטרלי. ב-2013 הנהגת המפלגה עברה להנהגתה של כריסטין מילן, היא ירדה מהנהגת המפלגה שנתיים לאחר מכן ב-6 במאי 2015.

בדצמבר 2015 הירוקים האוסטרלים הגיעו להסכם עם הקואליציה, שבמסגרתו הועבר חוק המחייב חברות פרטיות רב-לאומיות בעלות מחזור העולה על 200 מיליון דולר לחשוף את הסדרי המס שלהן.

ב-2015 הפוליטיקאי ריצ'רד די נטל החליף את כריסטן מילן בהנהגת הירוקים האוסטרלים. הוא פרש ב-2020 בשל סיבות משפחתיות לטענתו.

בבחירות הפרלמנטריות באוסטרליה 2016, מפלגת הירוקים השיגה יותר קולות בבית התחתון אך פחות קולות בסנאט. אף על פי שקמפיין הבחירות התמקד בזכייה במושבים נוספים בבית התחתון, מפלגת הירוקים לא צלחה במשימה זו ואף הפסידה חבר סנאט באוסטרליה הדרומית.

בבחירות הפרלמנטריות באוסטרליה 2019, מפלגת הירוקים השיגה 10.4% מהקולות, עלייה של 0.2% מסבב הבחירות ב-2016. ב-4 בפברואר 2020, אדם בנדט החליף את ריצ'רד די נטל ונבחר להנהיג את מפלגת הירוקים.

בבחירות הפרלמנטריות באוסטרליה 2022, לראשונה, הירוקים זכו ביותר ממושב אחד בבית הנבחרים, לאחר שזכו בארבעה מושביםׁ (מתוכם שלושה בבריזבן).

במרץ 2024 הירוקים האוסטרלים הודיעו כי יגישו הצעת חוק שמטרתה לשבור את המונופול של שתי ענקיות הסופרמרקטים Woolworth Group ו-Coles Group באמצעות חיובן למכור חלק מפעילותן. אף שממשלת אלבניזי לא תמכה בהצעה, היא זכתה לתמיכה של המפלגה הלאומית של אוסטרליה. ב-15 במאי 2025, לריסה ווטרס החליפה את אדם בנדט ונבחרה להנהיג את מפגלת הירוקים.

 אידאולוגיה 
מנהיגה לשעבר אדם בנדט תיאר את הירוקים האוסטרלים כמפלגה סוציאל-דמוקרטית. עמודי התיווך האידאולוגיים של הירוקים האוסטרלים הם: צדק חברתי, קיימות, דמוקרטיה שורשית, שלום ואי-אלימות.

 סביבה, בריאות וחברה 
מבחינה סביבתית, המפלגה תומכת בסביבתנות, בהרחבת מתקני המחזור במדינה, באיסור השימוש במוצרים חד-פעמיים, במאמצי שימור ביולוגי ובהעלאת מודעות לנושאים כגון היכחדות בעלי חיים, הרס בתי גידול ובירוא יערות באוסטרליה. בנוסף לכך, המפלגה תומכת בייצור של משאבי טבע מתחדשים וביישום הצעות הניו דיל הירוק. מבחינה בריאותית, המפלגה תומכת בשירותי בריאות אוניברסליים, בלגליזציה של קנאביס, במתן האפשרות להמתת חסד מרצון ובזכות להפלה. מבחינה חברתית, המפלגה תומכת בזכויות להט"ב, בזכות לבקש מקלט ובשוויון מגדרי.

 יחסי חוץ 
באוגוסט 2025, המפלגה דרשה מראש ממשלת אוסטרליה, אלבניזי, להטיל סנקציות ישירות על חברי כנסת בממשלת נתניהו ועל עצירת אספקת חלקי לוקהיד מרטין F-35 לייטנינג II לשרשרת האספקה העולמית שנגישה לישראל.

 קישורים חיצוניים 

 הערות שוליים 

קטגוריה:אוסטרליה: מפלגות ליברליות
קטגוריה:מפלגות ירוקות
קטגוריה:מפלגות שהוקמו ב-1992